laion/Wikipedia-Exotic huggingface dataset:
רופוס קוב

רופוס ויליס קוב (באנגלית: Rufus Willis Cobb;‏ 25 בפברואר 1829 – 26 בנובמבר 1913) היה פוליטיקאי אמריקאי מאלבמה, איש המפלגה הדמוקרטית, שכיהן כמושל אלבמה ה-25 בשנים 1878–1882. רופוס קוב נולד באשוויל שבמחוז סנט קלייר, אלבמה. אבותיו של קוב הגיע לאמריקה מאנגליה ומווילס, התיישבו בווירג'יניה בתקופה הקולוניאלית ועברו לאלבמה בראשית המאה ה-19. קוב היה בנם של ג'ון ו. וקתרין (לבית סטיבנס) ליק קוב, שחיו במטע בשם קוב ספרינגס שבאשוויל. קוב התחנך בבית ספר תיכון באשוויל וב-1850 סיים את לימודיו באוניברסיטת טנסי שבנוקסוויל. הוא שב לאשוויל, למד משפטים בקריאה עצמית במשרדו של ג'ון סי. תומפסון וב-1855 התקבל ללשכת עורכי הדין. הוא עסק בעריכת דין בסנט קלייר עד שעבר למחוז שלבי שבאלבמה ב-1867 והיה לשותפו למשרד של ב. ב. לואיס. כאשר הכריזה אלבמה על פרישה מהאיחוד ב-1861, התגייס קוב לצבא הקונפדרציה כקפטן ברגימנט הרגלים העשירי של אלבמה, ויצא עם הרגימנט לווירג'יניה. הוא נשאר שם עד 1863, אז הוא הוצב ברגימנט הפרשים של ג'וזף וילר בטנסי וקיבל את הפיקוד על פלוגת סיור. לאחר תום המלחמה חידש קוב את עיסוקו בעריכת דין. ב-1872 וב-1876 נבחר קוב לסנאט של אלבמה. במהלך תקופת כהונתו בסנאט הוא שיתף פעולה עם פיטר המילטון ממוביל בתוכנית להתאמה מחדש של חוב המדינה, שאומצה על ידי בית המחוקקים. קוב היה ידידו ויועצו של המושל ג'ורג' יוסטון במהלך תקופת כהונתו של זה האחרון. ב-1878 נבחר קוב כמושל אלבמה, וב-1880 נבחר לתקופת כהונה שנייה. תקופת כהונתו עברה ללא אירועים מיוחדים. אוכלוסיית אלבמה גדלה. במפקד האוכלוסין של 1880 נרשמו באלבמה 1,262,505 תושבים. הבעיות הפיננסיות של הממשלה והשליטה ברכבות נפלו על כתפיו של קוב. ממשלו ביצע שיפורים בהערכות המס והפחית את יתרת הכספים באוצר המדינה. במהלך שתי תקופות הכהונה של קוב כמושל, הוקמו מועצת הרכבות המדינתית, לשכת עורכי הדין המדינתית ואוניברסיטת טוסקגי. במהלך תקופת כהונתו השנייה היה חוק היובש סוגיה משמעותית במחלוקת באלבמה. תומכי חוק היובש ניסו להעביר חוק מדינתי למתן זכות החלטה בנושא לגופי הממשל המקומי, אך ללא הצלחה. לאחר תום כהונתו כמושל, פרש קוב לחייו הפרטיים לזמן מה, אך ב-1888 קיבל מינוי למשרת שופט שלום במחוז שלבי. הוא גם שימש כנשיא מפעל ברזל בעיר הלנה בשנים 1873–1891, והמשיך להחזיק בתפקיד זה גם במקביל לכהונתו כמושל. הוא גם היה הפרקליט של חברת הרכבת לואיוויל ונאשוויל. הוא היה מעורב בגידול כותנה ובפיתוח מכרה ברזל בצפון אלבמה. קוב היה חבר בבונים החופשיים והיה הנשיא הגדול של לשכת אבלמה ב-1879 וב-1880. הוא היה האדם היחידי שימש בתפקיד זה במקביל לכהונתו כמושל. הוא היה חבר בכל הלשכות של הנוסח הסקוטי עד לדרגה ה-32. בשנותיו האחרונות התגורר בעיר ברמינגהאם. רופוס קוב נפטר בברמינגהאם ב-26 בנובמבר 1913. הוא נטמן בבית הקברות פורסט היל שבעיר. מדיה וקבצים בנושא רופוס קוב בוויקישיתוף רופוס קוב באתר אגודת המושלים הלאומית (באנגלית) רופוס קוב באנציקלופדיה של אלבמה (באנגלית) רופוס קוב באתר The Political Graveyard (באנגלית) רופוס קוב, באתר "Find a Grave" (באנגלית)
שונית המחסום הגדולה (סדרה)

שונית המחסום הגדולה (באנגלית: Great Barrier Reef) היא מיני-סדרת דוקומנטריה של ה-BBC, בקריינותו של דייוויד אטנבורו, הכוללת 3 פרקים באורך של 60 דקות ששודרה בין ה-30 בדצמבר 2015 ל-13 בינואר 2016. בנוסף 10 דקות מציגות את אתגרי העשייה של הסדרה וסיפורי הצלמים. הסדרה כשמה עוסקת בחיים בשונית המחסום הגדולה שבצפון אוסטרליה. הסדרה הופצה גם ב-DVD בבלו-ריי. ליצירת הסדרה השתמשו היוצרים בספינה מסוג MV Alucia. היא גם מציגה את האתגרים של השונית כיום ומלווה גם בהסברי חוקרים כמו ג'ון מרשל (אנ') וקטי טוונסנד (אנ'). בנאים: הפרק מציג את החיים בשונית המחסום הגדולה, את אתגריה של שונית אלמוגים באשר היא והאלמוגים החיים בתוכה ואת הסיבה לריכוזיות הגדולה של החיים בשונית זו. כמו כן נראים הארכיפלגים והאטולים השונים הסובבים את השונית, ביניהם באי הלטאות. נראים בפרק גם מיני אלמוגים שונים לרבות אלמוגי מעמקים, טרפידים ושושנונים המחפשים לעצמם שושנת ים לחיות לצידה. מבקרים: הפרק מציג את החיים המבקרים בשוניות האלמוגים, ביניהם פטישנים בשונית אוספריי, תטולה של צבי ים ירוקים באי ריין המושכת טורפים כמו אנפות, שחפיות, כריש שחור-סנפירים בעוד כריש טיגריסי ניזון מצבי ים בוגרים, יסעורים מחודדי-זנב באי האנפה ופרטי נודי שחורה מקננים על האיים, כמו כן נראית קבוצה גדולה של מנטות ענקיות המגיעים לקבל ניקוי מדגי נקאי ליד האי ליידי אליוט. נראים גם לווייתנים גדולי-סנפיר ולווייתני גוץ נודדים. שרדים: הפרק מציג את אתגרי השונית השונים. ציקלונים גורמים לנזק כבד לאלמוגים ואחד הגרועים שבהם היה ציקלון יאסי (אנ'). עם זאת ספינות שטבעו בציקלון כמו SS Yongala משמשות לגדילת דור חדש של אלמוגים. החפת אלמוגים גם גורמת להם נזק וליצורים החיים בהם, אם כי פחות משפיעה על כריש הכותפת הייחודי. בעיות נוספות נגרמות בידי הכוכבן קוצני המתרבה וטורף אלמוגים, הלבנת אלמוגים שהחלה להופיע בשנים האחרונות עם ההתחממות העולמית. עם זאת דרך הרבייה של האלמוגים יכולה לשקם את השונית. הסדרה מסתיימת בשיחה של אטנבורו עם נשיא ארצות הברית ברק אובמה. "שונית המחסום הגדולה", במסד הנתונים הקולנועיים IMDb (באנגלית) "שונית המחסום הגדולה", באתר Rotten Tomatoes (באנגלית) "שונית המחסום הגדולה", במסד הנתונים הקולנועיים KinoPoisk (ברוסית)
יחסי אלבניה – הרשות הפלסטינית

בין אלבניה לרשות הפלסטינית מתקיימים יחסים דיפלומטיים החל משנת 1990. אלבניה הכירה במדינה פלסטינית עוד בשנת 1988.[דרוש מקור] לאלבניה אין שגרירות ברשות הפלסטינית, אך לרשות הפלסטינית יש שגרירות בטירנה. שתיהן חברות בארגון לשיתוף פעולה אסלאמי. לאחר הכרזת העצמאות הפלסטינית, אלבניה הכירה רשמית במדינה פלסטינית בשנת 1988, וב-1989 נפתחה רשמית שגרירות הרשות הפלסטינית בטירנה. עם פתיחת השגרירות, היחסים בין אלבניה לרשות הפלסטינית התחממו עוד יותר על ידי ביקורו של נשיא הרשות הפלסטינית יאסר ערפאת בשלהי 1996.[דרוש מקור] אלבניה הייתה אחת מ-41 המדינות שנמנעו בהצבעה על החלטה 67/19 של העצרת הכללית של האו"ם, שהעניקה לרשות הפלסטינית מעמד של מדינה משקיפה שאינה חברה באו"ם ב-29 בנובמבר 2012. ב-2015 אלבניה הייתה אחת מ-119 המדינות החברות באו"ם (מתוך 193) שהצביעו בעד הנפת הדגל הפלסטיני באו"ם.[דרוש מקור] Wayback Machine, web.archive.org, ‏2011-07-25
Heal (אלבום של לורן)

Heal הוא אלבום הבכורה הזמרת השוודית לורן. את האלבום הוציאה לאור ב-24 באוקטובר 2012 חברת התקליטים וורנר מיוזיק גרופ. הוא גרף שבחים מצד מבקרי המוזיקה העכשווית, וזכה להצלחה גבוהה במצעדי המוזיקה השונים. הוא אף קיבל מאיגוד תעשיית ההקלטות השוודי תואר פלטינה. ארבעה סינגלים פורסמו מתוכו: "Euphoria",‏ "My Heart Is Refusing Me",‏ "Crying Out Your Name",‏ "In My Head" ו-"We Got the Power". מידע על האלבום Heal באתר MusicBrainz מידע על האלבום Heal באתר AllMusic האלבום Heal באתר Discogs האלבום Heal באתר ספוטיפיי האלבום Heal באתר דיזר האלבום Heal באתר אפל מיוזיק האלבום Heal באתר Last.fm האלבום Heal באתר סאונדקלאוד האלבום Heal באתר טיידל "Heal - Album - Loreen - Musik". CDON Group (Sweden). נבדק ב-2013-02-28.
My Heart Is Refusing Me

"My Heart Is Refusing Me" (בעברית: "לבי מסרב לי") הוא סינגל שהוקלט על ידי הזמרת השוודית לורן. הוא יצא לאור ב-27 בפברואר 2011, על ידי חברת התקליטים וורנר מיוזיק גרופ, כסינגל השני מתוך אלבום הבכורה שלה, Heal. הוא נכתב על ידי לורן, מו דנבי וביורן דיופסטרן, שגם הפיק אותו. בסמוך לצאתו עלה השיר לרשת הזרמת המדיה ספוטיפיי, שם הצליח לצבור למעלה מ-20 מיליון השמעות. בשנת 2011 השתתפה במלודיפסטיבלן, הקדם השוודי לאירוויזיון 2011, עם השיר. היא הגיעה למקום הרביעי במקצה בו השתתפה, ועלתה לשלב גלגל ההצלה, שם הודחה מהתחרות. השיר יצא לאור כסינגל ב-11 במרץ, והפך ללהיט במצעד הסינגלים השוודי, כשהגיע בשיאו למקום התשיעי. מידע על הסינגל "My Heart Is Refusing Me" באתר מיוזיק בריינז מידע על היצירה "My Heart Is Refusing Me" באתר Discogs סרטון השיר "My Heart Is Refusing Me" באתר יוטיוב Engström, Håkan (23 במרץ 2011), "Saade och Playtones klara för Globen", Sydsvenskan (בשוודית), ארכיון מ-4 בפברואר 2016, נבדק ב-2 בינואר 2013 {{citation}}: (עזרה) "Sara Varga och The Moniker till final". Expressen (בשוודית). 5 במרץ 2011. ארכיון מ-2 בפברואר 2016. נבדק ב-2 בינואר 2013. {{cite web}}: (עזרה) Swedish Charts – Loreen – My Heart Is Refusing Me (song), SwedishCharts.com. Hung Medien, אורכב מ-המקור ב-5 ביולי 2011, נבדק ב-2 בינואר 2013 {{citation}}: (עזרה)
יחסי אלג'יריה–קוסובו

יחסי אלג'יריה–קוסובו הם היחסים הדיפלומטיים בין אלג'יריה לקוסובו. נכון לשנת 2023, אלג'יריה לא מכירה בקוסובו. במרץ 2008 הצהיר מוראד מדלסי (אנ'), שר החוץ של אלג'יריה, כי בעוד אלג'יריה מזדהה עם כל המדינות המוסלמיות, היא מאמינה שיש לדבוק בחוקים הבינלאומיים. שנה לאחר מכן, מדלסי אישר מחדש את עמדת אלג'יריה לגבי קוסובו, שלפיה קוסובו היא חלק בלתי נפרד מסרביה. במאי 2009 הצהיר שגריר אלג'יריה בסרביה, עבד אל-קאדר מסדואה, כי אלג'יריה תשקול מחדש את סוגיית קוסובו אם סרביה תשנה את עמדתה. מדיה וקבצים בנושא יחסי אלג'יריה–קוסובו בוויקישיתוף Mr Dačić: Gratitude to Algeria because it does not recognise the unilaterally declared independence of Kosovo and Metohija | Ministry of Foreign Affairs, באתר משרד החוץ של סרביה (באנגלית) "Kosovo is about secession, not self-determination" (אורכב 07.06.2011 בארכיון Wayback Machine), B92, 17 May 2009
Sober (שיר של לורן)

"Sober" (בעברית: "פיכחת") הוא סינגל שהוקלט על ידי הזמרת השוודית לורן. הוא יצא לאור ב-12 בספטמבר 2011, על ידי חברת התקליטים וורנר מיוזיק גרופ, כרצועה השמינית מתוך אלבום הבכורה שלה, Heal. הוא נכתב על ידי לורן, מו דנבי, עלי פאיימי וביורן דיופסטרן, שגם הפיק אותו. בסמוך לצאתו עלה השיר לרשת הזרמת המדיה ספוטיפיי, שם הצליח לצבור למעלה מ-2.3 מיליון השמעות. לשיר לא הופק וידאו קליפ רשמי, אך קטע אודיו שלו פורסם בערוץ היוטיוב של לורן ב-2011. מידע על היצירה "Sober" באתר מיוזיק בריינז שאינה שיכורה; שדעתה צלולה. Review by escXtra (אורכב 07.12.2014 בארכיון Wayback Machine) Retrieved 16 September 2014
Crying Out Your Name

"Crying Out Your Name" (בעברית: "בוכה החוצה את שמך") הוא סינגל שהוקלט על ידי הזמרת השוודית לורן. הוא יצא לאור ב-8 באוקטובר 2012, על ידי חברת התקליטים וורנר מיוזיק גרופ, כסינגל הרביעי מתוך אלבום הבכורה שלה, Heal. הוא נכתב על ידי מו דנבי, אנה דיאז, ניק יארל, גינו יונאן, סוואנטה האלדין ויאקוב הזל. בסמוך לצאתו עלה השיר לרשת הזרמת המדיה ספוטיפיי, שם הצליח לצבור למעלה מ-12 מיליון השמעות. לשיר לא הופק וידאו קליפ רשמי, אך קטע אודיו שלו פורסם בערוץ היוטיוב של לורן ב-2012. מידע על היצירה "Crying Out Your Name" באתר מיוזיק בריינז מידע על הסינגל "Crying Out Your Name" באתר מיוזיק בריינז מידע על היצירה "Crying Out Your Name" באתר Discogs סרטון השיר "Crying Out Your Name" באתר יוטיוב Review by escXtra (אורכב 07.12.2014 בארכיון Wayback Machine) Retrieved 16 September 2014 Sverigetopplistan - Sveriges Officiella Topplista (אורכב 26.12.2015 בארכיון Wayback Machine)
יחסי אנדורה–פרו

יחסי אנדורה–פרו הם היחסים הבילטרליים בין אנדורה לפרו. שתי המדינות חברות בארגון המדינות האיברו-אמריקניות ובאו"ם. היחסים הבילטרליים בין אנדורה לפרו כוננו ב-3 ביוני 1997. לפני כן, היחסים ביניהן היו מוגבלים למגעים ביניהן באו"ם ובארגון המדינות האיברו-אמריקניות. לפני כינון היחסים, האזרח היחיד של אנדורה שחי בפרו היה אדוארדו וילנובה, שהגיע לפרו לראשונה ב-1955. ב-2008 הקימה פרו קונסוליית כבוד באנדורה. מדיה וקבצים בנושא יחסי אנדורה–פרו בוויקישיתוף "COMUNICADO CONJUNTO SOBRE EL ESTABLECIMIENTO DE RELACIONES DIPLOMÁTICAS ENTRE LA REPÚBLICA DEL PERÚ Y EL PRINCIPADO DE ANDORRA". Ministerio de Relaciones Exteriores. 1997-06-03. "Perú inauguró Consulado Honorario en Andorra". Andina. 2008-09-22.
שוק הפשפשים (יפו)

שוק הפשפשים ביפו הוא שוק פשפשים בו נמכרים חפצים שונים, בגדים ופריטי ריהוט, חדשים ומשומשים. השוק שוכן במתחם הרחובות עמיעד, עולי ציון, יהודה מרגוזה ורחוב בית אשל ביפו. השוק הומה אדם בכל ימות השנה, והוא מוקד משיכה למבקרים, לתיירים ולחובבי מציאות וחפצי יד שנייה. הוא נכלל לעיתים קרובות סיורי מבקרים בסמטאות יפו . החנויות והדוכנים קבועים בדרך כלל, אך ניתן גם למצוא בו דוכנים של מי שמציעים באופן עצמאי את מרכולתם – עודפי סחורות ישנות וחדשות, חפצים עתיקים, פריטי נוסטלגיה וחפצי גרוטאות. אזור השוק, כמו אזורים אחרים ביפו, שימש קבוצות צלבניות שחיו באזור, אך נהרס והוקם מחדש בתקופה העות'מאנית. השוק עצמו פועל במקום מהמאה ה-19, תקופה בה פרחו חיי מסחר מקומיים ויפו שימשה עיר נמל ומרכז לעולי רגל. בתקופת המנדט הבריטי, התגבש השוק לעיצובו הנוכחי. בשנת 2001, יזמו עיריית תל אביב ומשרד התיירות תוכנית שימור ושיקום של השוק, ותוכנית ארוכת טווח של החייאה עירונית של האזור, אשר תוכננה על ידי משרד קיסלוב קיי אדריכלים. במתחם השוק הוקם "מרכז עמיעד" המשמש כמרכז לתערוכות, ירידים ומופעים, תכנון כיכר הרוכלים המוצללת, שיקום הרחובות סביב ועוד. במקביל נפתחו במתחם גלריות וחדרי סטודיו של אמנים, מסעדות ובתי אוכל. כתוצאה מכך ניכרת עלייה בביקוש לרכישת דירות באזור, כחלק מתופעה כללית יותר של רכישת דירות באזור דרום תל אביב, שנחשב סביבת מגורים ציורית. לאורך רחוב בית אשל נבנו מספר פרויקטים למגורים ומלונאות. בספטמבר 2018, מגזין התיירות הידוע Time Out פרסם רשימה של 50 השכונות "המגניבות ביותר בעולם". המגזין דירג את שוק הפשפשים במקום ה-16 בנימוק: "יפו מתפוצצת משילוב מרהיב בין ישן לחדש". השוק מחולק ל-3 אזורים: אזור אחד שהוא מבנה עם 2 רחובות פנימיים מקורים להולכי רגל, אזור שני שהוא מגרש פתוח ("שוק עמיעד") שסביבו יש מחסנים של עיריית תל אביב-יפו ושל הסיטונאים, ואזור שלישי שהוא "מדרחוב עולי ציון" שבו ישנם חנויות, מסעדות ובתי-קפה ומדרחוב משולב של מכוניות והולכי רגל. אתר שוק הפשפשים מצגת מאת אדריכלי פרויקט חידוש שוק הפשפשים: קיסלוב קיי אדריכלים, 2010 חן שליטא, ‏300 שקל לצלחת: על התחדשות שוק הפשפשים, באתר גלובס, 4 באוקטובר 2012 אסי חיים, שיק הפשפשים, באתר "ידיעות אחרונות", 13 ביוני 2019 ליאת לוי, "זה המצב הכי קיצוני שהיה פה": מה נשאר מהרובע התל אביבי מלא חנויות היוקרה, באתר TheMarker‏, 4 ביוני 2021 שוק הפשפשים של יפו לפני תוכניות לשיפוץ השוק, 1971, בארכיון הסרטים הישראלי בסינמטק ירושלים איתן לשם, המלחמה, הגזענות, התיירים והעירייה: שוק הפשפשים הולך ודועך, באתר הארץ, 21 באפריל 2024 מירי ריילי, אושרה תוכנית שוק הפשפשים בהיקף 100 מ' ש', באתר הארץ, 11 באוקטובר 2001 עדיה פיטרמן, שוק הפשפשים או חנויות בוטיק יוקרתיות, באתר TheMarker‏, 28 באוקטובר 2010 רז סמולסקי, "מסעדות היוקרה העלו את מחירי השכירות בשוק הפשפשים", באתר TheMarker‏, 2 בדצמבר 2011 אלעזר לוין, ‏קיסריה ובריט קנו 8 דונם בשווי 9 מיליון דולר בכיכר השעון ושוק הפשפשים ביפו, באתר גלובס, 11 ביולי 2004 גיא ימין, ‏יפו: פרויקט המגורים-עסקים "לב הסוהו" מוקם במתחם השעון, באתר גלובס, 8 באוקטובר 2006 אריאל רוזנברג, ‏בית המלון ליד כיכר השעון ביפו נמכר ליהלומן יצחק לבבי ב-6 מיליון דולר, באתר גלובס, 5 במאי 2008 נדב נוימן, ‏איך הגיע שוק הפשפשים לרשימת 50 השכונות המגניבות בעולם?, באתר "Time Out ישראל", 4 באוקטובר 2018
פיל לורד וכריסטופר מילר

פיל לורד וכריסטופר מילר הם צמד קולנוענים אמריקאים, היוצרים את סרטיהם במשותף: מביימים, כותבים ומפיקים. השניים זכו בפרס אוסקר לסרט המונפש הטוב ביותר על עבודתם בהפקה "ספיידרמן: ממד העכביש". לורד נולד ב-12 ביולי 1975 במיאמי, מילר נולד ב-23 בספטמבר 1975 באוורט, וושינגטון. השניים למדו יחד בדארטמות' קולג'. במהלך שהותם בדראטמות' פרסם עיתון בית הספר פרופיל על מילר, שמשך את תשומת לבו של מייקל אייזנר, מנכ"ל חברת וולט דיסני. לדברי לורד, אייזנר הביא את הפרופיל לידעת חבריו המנהלים בדיסני, ואלו קבעו פגישה עם מילר. מילר הסכים בתנאי שיותר לו להביא עמו את לורד. בפגישה הוצעה להם עסקת פיתוח לשנתיים ב-Disney Television Animation. בשנת 2009, לאחר תהליך ממושך הוציאו השניים את סרטם העלילתי הראשון, גשם של פלאפל, אותו ביימו וכתבו יחד. הסרט זכה להצלחה וביקורות חיוביות. לאחר מכן בקשו השניים לנסות משהו שונה, והציעו את עצמם כבמאים לתסריט "רחוב ג'אמפ 21" שכתב מייקל באקול. האולפן הסכים, והשניים ביימו את סרט הלייב אקשן הראשון שלהם. הסרט זכה להצלחה, שהובילה להפקת סרט המשך "רחוב ג'אמפ 22". בשנת 2014 ביימו השניים את סרט ההנפשה סרט לגו, על פי תסריט שכתבו. הסרט זכה להצלחה שבעקבותיה הופקו סרטי ספין אוף, ואף סרט המשך על פי תסריט שכתבו הצמד. בינואר 2017 השניים החלו לעבוד על ביום הסרט "סולו: סיפור מלחמת הכוכבים". ב-20 ביוני 2017 דווח כי הם פוטרו על ידי חברת לוקאספילם בשל "חילוקי דעות יצירתיים". הצמד נבחר ב-2015 על ידי סרטי סוני הנפשה ליצור סרט הנפשה על דמותו של ספיידרמן. הסרט יצא לאקרנים בשנת 2018 בשם "ספיידרמן: ממד העכביש". השניים כתבו את התסריט, ואף היו חלק מן המפיקים. הסרט זכה להצלחה בקורתית נרחבת, ואף זכה בפרס אוסקר לסרט המונפש הטוב ביותר. בשנת 2023 יצא סרט ההמשך, "ספיידרמן: ברחבי ממדי העכביש". השניים נמנו על מפיקי הסרט, ואף השתתפו בכתיבת התסריט. באותה שנה, הפיקו הצמד את הסרט "דוגי סטייל". מדיה וקבצים בנושא פיל לורד וכריסטופר מילר בוויקישיתוף פיל לורד וכריסטופר מילר, באתר MusicBrainz (באנגלית)
משה רוזנבוים

משה אהרן רוזנבוים (נולד בכ"ז בניסן ה'תש"י, 14 באפריל 1950) הוא פוליטיקאי ישראלי, כיהן כראש המועצה המקומית בית אל בין 2003 ל-2013. נולד במושב שפיר לחיה בלומה ומאיר, חקלאים ניצולי השואה. למד בישיבת אור עציון במרכז שפירא ושרת בחטיבת הצנחנים כלוחם וקצין, והשתתף במלחמת ההתשה ובמלחמת יום הכיפורים. לאחר שחרורו מצה"ל למד ריכוז משק מושבי במשך כשנה במכללת רופין, ועבד כרכז המשק של מושב תקומה במערב הנגב. לאחר לידת בנו הבכור, בגיל 25, עבר לירושלים והחל ללמוד בישיבת מרכז הרב. בשנת 1977 היו מהגרעין המייסד של היישוב בית אל, שחלקו היה מבוגרי מרכז הרב. היה ממקימי ישיבת בית אל, וניהל בה מסלול של תלמידים מחו"ל. לאחר מכן חזר לשירות קבע במשך 12 שנה. ב-2003 נבחר לראשות המועצה המקומית בית אל, עד נובמבר 2013. כשחולקו צווי הקפאת הבנייה, קרע את הצו שקיבל. כראש מועצה הוביל את המשא ומתן על פינוי בתים בשכונת האולפנה, שהוביל בסופו של דבר לפשרה לפיה הבתים יפונו ובמקומם ייבנו 300 יחידות דיור חדשות. למד לימודי תעודה במכון לשלטון מקומי באוניברסיטת בר-אילן, ולתעודת הוראה במכללת הרצוג. היה נשוי לחנה, ילידת ארצות הברית, ולהם שבעה ילדים (בהם הילדה הראשונה שנולדה בבית אל). לאחר פטירת אשתו ממחלה, נישא לרבקה, אלמנת הרב אלימלך שפירא, ראש המכינה בפדואל שנרצח בפיגוע ירי. מתגורר בפדואל. ישי פרידמן, ראש מועצת בית-אל היוצא: ההתיישבות תנצח, באתר ערוץ 7, 17 באוקטובר 2013 חזקי ברוך, 35 שנה ליישוב בית אל - וידאו, באתר ערוץ 7, 23 בנובמבר 2011 מסלול חיי מילד במושב שפיר להתנחלות בבית אל, באתר הקשר הרב דורי. מחלקים צווי הקפאה; ראש מועצת בית אל קרע הצו, באתר ynet, 27 בנובמבר 2009 ישי קרוב, הסכם לפינוי שכונת האולפנה, באתר ערוץ 7, 19 ביוני 2012 אורי פולק, ‏יו"ר מועצת בית אל: קבענו נוסחה – עשרה בתים על כל בית שיפונה ביו"ש, באתר כיפה, 20 ביוני 2012
יקותיאלי

האם התכוונתם ל... אדם יקותיאלי – אמן פוסט גרפיטי ישראלי-אמריקאי הידוע בשם העט Know hope אמנון יקותיאלי – מתמטיקאי ישראלי, פרופסור למתמטיקה באוניברסיטת בן-גוריון בנגב ארנן יקותיאלי – פוליטיקאי מוניציפלי ירושלמי, מנהיג מאבק החילונים בירושלים, מייסד עמותת "עם חופשי" ומכון "קידום" גדעון יקותיאלי – פיזיקאי ישראלי, בנו של יוסף יקותיאלי דניאל יקותיאלי – מתמטיקאי וסטטיסטיקאי ישראלי, בנו של גדעון יקותיאלי יוסף יקותיאלי – עסקן ספורט ישראלי, הוגה רעיון המכביה ומגשימו
קופטאן חלבי (ראש מועצה)

קופטאן חלבי (בערבית: قفطان حلبي, בתעתיק מדויק: קפטאן חלבי; 1909 - 2 בינואר 1970) היה ראש המועצה המקומית דלית אל-כרמל הראשון ומראשוני יוצרי שיתוף הפעולה היהודי - דרוזי במלחמת העצמאות. ראש חמולת חלבי, החמולה הדרוזית הגדולה ביותר בישראל. קופטאן עזאם חלבי נולד בדלית אל-כרמל ב-1909. בתקופת המנדט הבריטי היה אחד המוכתרים של כפרו. ב-1951 נבחר לראש מועצת דלית אל־כרמל הראשון ומאז נבחר שוב ושוב, במשך 19 שנים עד יום מותו. בתפקידו כראש מועצת דלית אל-כרמל היה האחראי להכנסת מערכות החשמל, המים והטלפון, לראשונה, ליישובו. בתחילת דרכו הפוליטית בישראל היה חבר מפא"י ועמד בקשרים הדוקים עם ראש עיריית חיפה אבא חושי, אולם לאחר הקמת גח"ל ב-1965 הצטרף אליה, יש הטוענים עקב סכסוכים פנימיים בינו לבין המחלקה הערבית במפא"י. לפני הבחירות לרשויות המקומיות בישראל (1969), הבחירות האחרונות שקדמו למותו, חזר והצטרף למפלגת העבודה. שבועות אחדים לפני מותו הגיש אחד מחברי המועצה המקומית בקשה לבג"ץ, לפסול אותו מלכהן בתפקיד ראש מועצה הואיל ונטען כי הוא אנאלפבית. צו על תנאי אף ניתן בעקבות זאת, אולם לפני מותו הוא הספיק להגיש תצהיר המכחיש את הטענה. על שמו קרוי בית הספר חטיבת הביניים "קופטאן חלבי", בדלית אל-כרמל. "מת קופטאן חלבי ראש מועצת דלית אל-כרמל", "דבר", 4 בינואר 1970 סיפור חייו של שייך קופטאן חלבי, פורטל הכרמל, 11 ביוני 2022 בית הספר, חטיבת הביניים "קופטאן חלבי" בדלית אל-כרמל
STS-97

STS-97, היא המשימה ה-101 בתוכנית מעבורות החלל של נאס"א ומשימה מס' 15 של מעבורת החלל אנדוור. המעבורת המריאה לחלל ב-1 בדצמבר 2000 וחזרה לכדור הארץ ב-11 בדצמבר 2000. המטרה של המשימה הייתה להמשיך בבניית תחנת החלל הבין-לאומית והעברת אספקה לצוות קבוע. מפקד המשימה: ארצות הברית ברנט ג'ט טייס:ארצות הברית מייקל בלומפילד (Michael J. Bloomfield) מומחה למשימה:ארצות הברית ג'וזף טנר (Joseph R. Tanner) מומחה למשימה:קנדה מארק גרנאו מומחה למשימה:ארצות הברית קרלוס נורייגה (Carlos I. Noriega) השיגור בוצע ב-1 בדצמבר מכן שיגור 39B וב-2 בדצמבר המעבורת התחברה לתחנת החלל הבין-לאומית. באותה עת בתחנת החלל שהה משלחת קבועה מס' 1 בפיקוד ויליאם שפרד. בעזרת מערכת קנדארם מארק גרנאו שחרר מתא המטען של המעבורת קונסטרוקציית ברזל במשקל של 8 טונות. על קונסטרוקציה זו בהמשך הותקנו פאנלים סולאריים וציוד נוסף. פעולות אלו בוצעו במהלך מספר פעילויות חוץ רכביות שנמשכו כ-13 שעות. כמו כן בוצעו הכנות של מערכת עגינה של תחנת החלל לקליטת מודול DESTINY שהיה מתוכנן להגיע בשנת 2001. ג'וזף טנר וקרלוס נורייגה פתחו פתח למתקן עגינה של תחנת החלל והשאירו בו אספקה וציוד מחשוב. למחרת, צוות תחנת החלל לראשונה נכנס למודול UNITY ואסף את המצרכים. ב-8 בדצמבר בוצע השוואת לחצים ואחרי זה צוותים של תחנת החלל ושל המעבורת נפגשו. במהלך 9 בדצמבר העברת חומר לתחנת החלל הסתיימה ולמעבורת הועברו ציודים ממצאי הניסויים שצריכים להחזיר לכדור הארץ. ב-9 בדצמבר מעבורת התנתקה מתחנת החלל והחלה בהכנות לנחיתה. הנחיתה בוצע ב-11 בדצמבר במסלול נחיתה מס' 15 במרכז החלל קנדי. משימות מעבורות החלל מדיה וקבצים בנושא STS-97 בוויקישיתוף אודות משימת STS-97 באתר נאס"א תיאור המשימה דיווח לעיתונות סרט עם תקציר של מהלך המשימה
ליגת העל הסלובנית

ליגת העל הסלובנית (בסלובנית: Slovenska nogometna liga; הליגה הסלובנית הראשונה) היא ליגת הכדורגל הבכירה בסלובניה. הליגה הוקמה בשנת 1991, עם עצמאותה של סלובניה מיוגוסלביה. לפני כן הייתה הליגה הסלובנית קיימת כליגה נמוכה בתוך כל הליגות היוגוסלביות, ואילו הקבוצות הבכירות בסלובניה שיחקו לפרקים בליגת העל היוגוסלבית. בליגה מתמודדות 10 קבוצות אשר משחקות ביניהן ארבעה סיבובים, ובסך הכל 36 מחזורים, כאשר בתום כל עונה זוכה הקבוצה המדורגת במקום הראשון באליפות סלובניה ומעפילה למוקדמות ליגת האלופות, והקבוצות שסיימו במקומות 2–4 מעפילות למוקדמות הליגה האירופית. הקבוצה שסיימה במקום האחרון יורדת לליגת המשנה, והקבוצה שסיימה במקום התשיעי מתמודדת בפלייאוף מול הקבוצה שסיימה במקום השני בליגת המשנה. הקבוצות היחידות שמאז 1991 מעולם לא ירדו מליגת העל הסלובנית הן מריבור, גוריצה וצליה. שמה המסחרי של הליגה, "פרבליגה טלקום סלובניה", ניתן לה על שם הספונסר הראשי של הליגה, "טלקום סלובניה". להלן הקבוצות המתמודדות בליגת העל הסלובנית בעונת 2023/2024: קבוצה המסומנת בכתב מודגש זכתה בגביע הסלובני באותה העונה והשלימה דאבל מקומי. אתר האינטרנט הרשמי של ליגת העל הסלובנית האתר הרשמי של הליגה (בסלובנית)
גרגיי

האם התכוונתם ל... אגנש גרגיי – משוררת יהודייה-הונגרייה טיבור גרגיי – צייר וגרפיקאי הונגרי שאנדור גרגיי (סופר) – סופר יהודי-הונגרי שאנדור גרגיי (פסל) – פסל אקטיביסטי יהודי-הונגרי גרגורי
ברנט ג'ט

ברנט ג'ט (באנגלית: Brent Ward Jett;‏ נולד ב-5 באוקטובר 1958, פונטיאק, מישיגן) הוא טייס קרב ואסטרונאוט לשעבר בתוכנית מעבורות החלל של נאס"א. ברנט ג'ט נולד בעיירה במישיגן וגדל בפורט לודרדייל שבפלורידה. בשנת 1981 הוא סיים לימודי תואר ראשון בהנדסת אווירונאוטיקה באקדמיה הימית של ארצות הברית. לאחר סיום לימודי תואר הוא קיבל הסמכה כטייס F-14 טומקט והוצב בנושאת מטוסים Saratoga (CV-60). בשנת 1986 הוא נשלח ללימודי המשך בבית הספר של הצי ללימודים מתקדמים, בה סיים לימודי תואר שני בשנת 1989. בשנת 1990 הוא חזר כטייס ניסוי והיה מעורב במספר פרויקטים של הצי האמריקאי. בספטמבר 1991 הוא חזר לשרת בנושאת מטוסים. בסך הכול הוא עשה כ-5000 שעות טיסה ב-30 מטוסים שונים. בשנת 1992 ג'ט נבחר ליחידת האסטרונאוטים של נאס"א. הוא ביצע מספר תפקידים במערכות קרקעיות. בשנת 1996 הוא השתתף במשימת STS-72 כמומחה משימה של מעבורת החלל אנדוור (בריאן דאפי היה מפקד צוות). המטרה העיקרית הייתה להציב במסלול לוויין, להחזיר לכדור הארץ לוויין אחר ולבצע ניסויים בתחומים שונים. במשימת STS-81 בשנת 1997 (מייקל בייקר היה מפקד צוות) הוא היה טייס צוות של מעבורת החלל אטלנטיס. המעבורת נשאה עימה אל תחנת החלל מיר אספקה ואת האסטרונאוט ג'רי ליננג'ר, שהחליף את האסטרונאוט ג'ון בלאהה, שחזר לכדור הארץ על גבי המעבורת לאחר שהייה בת 4 חודשים במיר. בשנים 1997/1998 הוא היה נציג נאס"א במרכז גגארין להכשרת קוסמונאוטים. בדצמבר 2000 ג'ט טס לחלל כמפקד צוות של STS-97 על מעבורת החלל אנדוור. המטרה של המשימה הייתה להמשיך בניית תחנת החלל הבין-לאומית והעברת אספקה לצוות קבוע. בספטמבר 2006 ג'ט טס לחלל בפעם הרביעית כמפקד צוות של STS-115 על מעבורת החלל אטלנטיס. המעבורת התחברה לתחנת החלל הבין-לאומית והביאה ציוד להרחבתה. בשנת 2007 ג'ט עזב את השירות בצי אך המשיך לעבוד בנאס"א בתפקידי ניהול. הוא פרש בשנת 2013. מדיה וקבצים בנושא ברנט ג'ט בוויקישיתוף ביוגרפיה ריאיון עם ג'ט ברנט